Frá Reykjavíkurflugvelli í gærkvöldi þar sem kafarar sérsveitarinnar gerðu sig klára til að fara norður með þyrlu gæslunnar.vísir / vilhelm Maðurinn sem féll í Núpá í Sölvadal inni af Eyjafirði í gærkvöldi er enn ófundinn . Þetta kemur fram í tilkynningu frá lögreglunni á Norðurlandi eystra sem birt var snemma á sjöunda tímanum í morgun . Tugir viðbragðsaðila koma að leitinni og þá hafa tvær þyrlur Landhelgisgæslunnar verið sendar norður . Í tilkynningu segir jafnframt að verið sé að skipta út mannskap á leitarsvæðinu og kalla til enn frekari mannskap frá öðrum svæðum . Á sjötta tug viðbragðsaðila hafa verið að störfum á slysstað . Stöðufundur fer nú fram á Akureyri þar sem næstu skref í aðgerðinni verða ákveðin . Lögreglu barst tilkynning um að maðurinn hefði fallið í ána laust fyrir klukkan 22 í gærkvöldi . Tveir menn voru að vinna við stíflu í ánni þegar krapagusa hreif annan manninn með sér . Um leið og tilkynningin kom var allt tiltækt lið björgunarsveita sent á vettvang ásamt lögreglumönnum og lækni . Þá var þyrla Landhelgisgæslunnar kölluð út og með henni fjórir kafarar . Þyrlan lenti á vettvangi skömmu eftir klukkan eitt í nótt en um tveimur tímum síðar hafði ekki verið unnt að beita henni við leitina vegna veðurs . Í tilkynningu sem lögregla sendi frá sér klukkan þrjú í nótt er áréttað að aðstæður séu erfiðar á vettvangi . Leitarmenn hafi gengið með ánni í leit að manninum , auk þess sem kafarar leiti á völdum stöðum . Þá var óskað eftir aukamannskap til að aðstoða við leitina en önnur þyrla Landhelgisgæslunnar með tíu manna hóp , sem sérhæfður er í straumvatnsbjörgun , var send til Akureyrar í nótt . Aðgerðarstjórn almannavarna á Akureyri stjórnar aðgerðum tengdum leitinni . Hún var þegar mönnuð vegna óveðursins sem gengið hefur yfir landið síðustu sólarhringa . Vísir hvetur lesendur til að halda sig við málefnalega umræðu . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .